**Magne Furuholmen** (fødd 1. november 1962), også kjend som **Mags**, er ein norsk musikar og kunstnar frå Oslo.

Karrierestart
-------------

Barndomsvenene Furuholmen og Paul Waaktaar-Savoy spelte saman i bandet Bridges tidleg på åttitalet, og gav ut plata *Fakkeltog* i 1981, men vart oppløyst seinare same året. Etter eit englandsopphald for å knyta kontaktar, tok dei kontakt med Morten Harket, som den gongen song i gruppa Soldier Blue. Etter kvart fekk trioen eigen manager, og reiste til England på nytt for å spela inn debutplata *Hunting High and Low*. Dette vart byrjinga til A-ha, der Magne Furuholmen spelte keyboard, Waaktaar-Savoy spelte gitar og Harket var vokalist.

Furuholmen har hatt stor suksess med A-ha, og har vunne fleire spellemannprisar med gruppa. Under Spellemannprisen 1985 vart dei til og med kåra til *Årets spellemann*. Etter å ha gjeve ut fem studioplater og éi samleplate, tok A-ha pause rundt 1993.

Kunstnar og filmmusikar
-----------------------

Parallelt med bandsuksessen studerte Furuholmen kunst med Kjell Nupen som lærar i perioden 1989-1993. I 1995 hadde han si fyrste utstilling, *Kutt* på Henie Onstad Kunstsenter, og det har vorte fleire med åra. Ein av desse er *Payne's Gray*, som han hadde i 2004, også på Henie Onstad i Høvikodden.

Som musikar starta Furuholmen eit samarbeid med komponisten Kjetil Bjerkestrand. Dei tok artistnamnet Timbersound og har spesialisert seg på filmmusikk. Saman har dei laga filmmusikken til Ti kniver i hjertet frå 1994, Hotel Oslo frå 1997, 1732 Høtten frå 1999 og Øyenstikker frå 2001. For *Hotel Oslo* fekk dei Edvard-prisen i klassen *Musikk til annan kunstart* i 1998.

Gjenforeining av A-ha
---------------------

Rundt år 2000 kom A-ha saman igjen etter sju år utan å ha gitt ut plater. Dette vart ei svært vellukka gjenforeining som resulterte i tre nye album, fleire singlar, turnéar og einskildkonsertar. Den siste turnéen til A-ha vart avslutta med ein konsert i Oslo i desember 2010. Under Spellemannprisen 2010 var det Furuholmen og Morten Harket som tok imot Spellemannskomitéens heiderspris på vegner av gruppa.

Solokarriere
------------

På totusentalet har Furuholmen sjølv gjeve ut to soloalbum. På *Past, Perfect, Future Tense* frå 2004 samarbeider han med dei britiske banda Coldplay og Travis, og songane kan direkte knytast til kunst av Furuholmen. *A Dot of Black in the Blue of Your Bliss* frå 2008 er innspelt i Sør-Frankrike saman med norske musikarar.

Anna
----

I 2011 har Magne Furuholmen gått inn i styret til klesmerket Moods of Norway.

Magne Furuholmen er gift og har to søner.

Referansar
----------

1. ↑  *Artgate.no om Furuholmen.*, arkivert frå originalen 13. februar 2012, henta 8. april 2011
2. ↑  Platekompoaniet om Past, Perfect, Future Tense.
3. ↑  *Universal Music om a dot of black in the blue of your bliss.*, arkivert frå originalen 25. desember 2010, henta 8. april 2011
4. ↑  NRK Sogn og Fjordane, 28.03.11: Magne Furuholmen i Moods-styret.

Kjelder
-------

* Artikkelen er basert på bokmålswikipedia om A-ha, henta inn 8. april 2011.
* 

* «Magne\_Furuholmen» i *Store norske leksikon*, snl.no.

Bakgrunnsstoff
--------------

* Offisiell nettside. Arkivert 2011-07-27 ved Wayback Machine.